  Майя Бывальцева Лэсьтӥськисьёс Удмуртилэсь шоркарзэ Ижысь аэропортэн герӟась сюресэз тупатъян борды басьтӥськизы. Со 10 арлэсь кема выльдылымтэ ни вал, вераз иворъёсъя «Удмуртия» агентстволэн корреспондентэзлы элькунысь транспортъя но сюрес возёсъя министр Виктор Вахромеев. Лэсьтӥськисьёслы 6 иськемез тупатыны кулэ — Дэрие мынон сюрес вожысен аэропортозь. «Вуж, куашкам сюресъёсты тупатыку ми эскерем технологиез кутӥськомы: нырысь ик инъетсэ юнматӥськомы, со туала секталаосты мед чидалоз, понӥськомы асфальтлэсь нырысетӥ сӥзэ. Со 2 аръем гарантия улэ кошке. Мукетаз сезонэ, куке сюрес юнмаз ни, кыкетӥ сӥзэ понӥськомы, ӵошкытатӥсьсэ. Со эшшо 4 ар гарантия. Озьыен, 6 ар ӵоже шекъёс шараяськизы ке, лэсьтӥськись сое ас коньдонэныз тупатъяны кулэ», — вераз Виктор Вахромеев. Озьы ик со ивортӥз, Удмуртиын гурт сюресъёсты но лэсьтон мынэ шуыса. Сюресчиос ужало Алнаш, Каракулино, Дэбес ёросъёсын. Гужем пумозь 55 иськем гурт сюресъёс дась луыны кулэ, со пӧлын школае ветлӥсь автобусъёслэн сюресъёссы. Озьы ик выльдӥське Нылга но Вавож куспысь сюрес, туэ тулыс сое зол сӧризы нюлэс поттӥсьёс. Сюресчиос ӧжытсэ 4 иськемез выльдыны кулэ. Тодэ вайытом, гурт сюресъёсты лэсьтыны Удмуртия федерал коньдэтысь 570 миллион манет басьтӥз. Со чотын 14 улон интыосын бадӟым магистральёс доры потӥсь сюресъёсты лэсьтозы. Озьы ик туэ сад-бакчаос дорозь сюресъёсты выльдыны чакламын. Виктор Вахромеевлэн верамезъя, 2015-тӥ арын сямен ик, аналтэм сюресъёсты тупатъяны ӧжытсэ 50 миллион манет висъямын. «Котьку но туж ӝож луэ, куке коньдон уг тырмы. Но куке со тырмыт, бырйыны кутскиськомы — быдэстом яке ум быдэстэ. Ваньзэ быдэстом! Но чеберъяськон понна гинэ ӧвӧл. Объектъёс туж трос. Ваньзэ лэсьтыны кулэ», — азьвылгес вераз Удмуртилэн тӧроез Александр Соловьёв. Тодэ вайытом, 2016-тӥ арлы коньдэтэ тупатонъёс пыртыку Кун Кенешысь депутатъёс сюресъёсъя фондлэсь быдӟалазэ 1 миллиард 600 миллион манетлы будэтӥзы. Табере солэн быдӟалаез 7 миллиард манетлэсь ятыр луиз ни, кылем арен ӵошатыса, со шӧдскымон тросгес. Тегъёс: Авто Ижкар Удмуртия сюресъёс тупатъянужъёс  